**Tengelic Község Önkormányzata Képviselő-testületének**

**3/2019. (II.11.) önkormányzati rendelete**

**az önkormányzat 2019. évi költségvetéséről**

Tengelic Község Önkormányzata Képviselő-testülete az Alaptörvény 32.cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában feladatkörében eljárva az Önkormányzat és Szervei Szervezeti és Működési Szabályzatáról szóló 14/2016.(IX.15.) önkormányzati rendelet 1. mellékletben meghatározott feladatkörében eljáró Pénzügyi Bizottság a Szociális Bizottság véleményének kikérésével a következőket rendeli el.

**1. A rendelet hatálya**

**1.§.**

A rendelet hatálya a képviselő-testületre, annak bizottságaira, a polgármesteri hivatalra és az önkormányzat irányítása alá tartozó költségvetési szervekre (intézményekre) terjed ki.

**2. A költségvetés bevételei és kiadásai**

**2.§.**

(1) A Képviselő-testület az Önkormányzat 2019. évi

a) költségvetési bevételek előirányzatát 246 130 027 Ft-ban

b) költségvetési kiadások előirányzatát 402 808 996 Ft-ban

c) költségvetés egyenlegét: hiányát 156 678 969 Ft-ban

d) a költségvetési hiány belső finanszírozására

szolgáló előző évek pénzmaradványát 156 678 969 Ft-ban

ebből: működési célú pénzmaradványt 76 899 247 Ft-ban

felhalmozási célú pénzmaradványt 79 779 722 Ft-ban

e) a költségvetési hiány külső finanszírozására szolgáló

**finanszírozási célú műveletek bevételeit** 0 Ft-ban

ezen belül: a működési célú műveletek bevételeit 0 Ft-ban

a felhalmozási célú műveletek bevételeit 0 Ft-ban

**finanszírozási célú műveletek kiadásait** 0 Ft-ban

ezen belül: a működési célú műveletek kiadásait 0 Ft-ban

a felhalmozási célú műveletek kiadásait 0 Ft-ban

f) költségvetésének bevételi főösszegét 402 808 996 Ft-ban

g) költségvetésének kiadási főösszegét 402 808 996 Ft-ban

állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási bevételeket és kiadásokat a rendelet *1.1. melléklete* alapján határozza meg a képviselő-testület.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok, önként vállalt feladatok, állami (államigazgatási) feladatok szerinti bontásban az *1.2., 1.3., 1.4.* *mellékletek* szerint állapítja meg.

(4) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2.1. és a 2.2. melléklet* részletezi.

(5) A működési hiány belső finanszírozásának érdekében a képviselő-testület az előző év költségvetési maradványának igénybevételét, rendeli el.

(6) A felhalmozási hiány finanszírozása érdekében a 10 millió forintot meghaladó fejlesztési célú adósságot keletkeztető ügylet megkötésére a Kormány hozzájárulása szükséges. A 10 millió forintot meg nem haladó fejlesztési célú adósságot keletkeztető ügylet esetében a hiány külső finanszírozása fejlesztési hitelből /vagy/ az előző év(ek) költségvetési maradványának igénybevételével történik.

**3. A költségvetés részletezése**

**3.§.**

A Képviselő-testület az önkormányzat 2019. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *3.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *4. melléklet* tartalmazza.

(3) Az Önkormányzat 2019. évi adósságot keletkeztető fejlesztési céljait az *5.* *melléklet* részletezi.

(4) Az Önkormányzat költségvetésében szereplő beruházások kiadásainak beruházásonkénti részletezését a *6. melléklet* szerint határozza meg.

(5) Az önkormányzat költségvetésében szereplő felújítások kiadásait felújításonként a *7.* *melléklet* szerint részletezi.

(6) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *8. melléklet* szerint hagyja jóvá.

(7) A 2. § (1) bekezdésében megállapított bevételek és kiadások önkormányzati, polgármesteri hivatali, továbbá költségvetési szervenkénti megoszlását, és az éves (engedélyezett) létszám előirányzatot és a közfoglalkoztatottak létszámát költségvetési szervenként, feladatonként a *9.1., 9.2., 9.3. mellékletek* szerint határozza meg.

**4. Az általános és céltartalékkal kapcsolatos szabályok**

**4.§.**

(1)A Képviselő-testület az önkormányzat 2019. évi

*a)* általános működési tartalékát 6 000 000 Ft-tal,

*b)* általános felhalmozási tartalékát 31 406 066 Ft-tal,

*c)* céltartalékát 0 Ft-tal,

*ca)* felújítási céltartalékát 0 Ft-tal,

*cb)* beruházási céltartalékát 0 Ft-tal

hagyja jóvá*.*

(2) A Képviselő-testület az 5 millió Ft-ot meg nem haladó mértékű működési, valamint felhalmozási célú tartalékkal való rendelkezés jogát a polgármesterre ruházza, aki a tartalékkal való rendelkezésről a legközelebbi képviselő-testületi ülésen köteles tájékoztatást adni.

(3) Az önkormányzat év közben képződött nem tervezett, felhasználási célhoz nem kötött többletbevételével az általános tartalékot kell növelni.

**5. A költségvetési többlet felhasználása, a költségvetési hiány finanszírozásának módja**

**5.§.**

**(**1)Az önkormányzati gazdálkodás során az év közben létrejött hiány finanszírozási módja az önkormányzat 2018. évi pénzmaradványa.

(2) A gazdálkodás során az év közben létrejött bevételi többletet pénzintézeti pénzlekötés útján kell hasznosítani. Az ezzel kapcsolatos pénzügyi műveletek lebonyolítására a képviselő-testület felhatalmazza a polgármestert, a képviselő-testület utólagos tájékoztatási kötelezettsége mellett.

**6. Költségvetési szervek pénzmaradványa**

**6.§.**

(1)A helyi önkormányzati költségvetési szerv pénzmaradványát a képviselő-testület hagyja jóvá.

(2) A képviselő-testület gazdasági szükséghelyzetben a költségvetési szervet megillető pénzmaradvány felhasználását korlátozhatja. Gazdasági szükséghelyzetnek minősül különösen amikor az önkormányzat működése fizetésképtelenség miatt veszélybe kerül.

**7. A költségvetés végrehajtásának szabályai**

**7.§.**

(1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) A költségvetési hiány csökkentése érdekében év közben folyamatosan figyelemmel kell kísérni a kiadások csökkentésének és a bevételek növelésének lehetőségeit.

**8.§.**

(1) A költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 2 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

1. A Képviselő-testület a köztisztviselők cafetéria juttatásának éves bruttó összegét 1 793 961.-Ft összegben, a közalkalmazottak és a Munka Törvénykönyve hatálya alá tartozó dolgozókat megillető béren kívüli juttatási keret éves összegét bruttó 4 793 572.-Ft összegben állapítja meg. A megállapított összeg a munkáltató által megfizetendő közterheket is magába foglalja.

**9.§.**

(1) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(2) A költségvetési szerv vezetője e rendelet *10. mellékletében* foglalt adatlapon köteles a tartozásállományról adatot szolgáltatni. A költségvetési szerv az általa lejárt esedékességű elismert tartozásállomány tekintetében – nemleges adat esetén is – havonta a tárgyhó 25-i állapotnak megfelelően a tárgyhónapot követő hó 5-igaz önkormányzat jegyzője részére köteles adatszolgáltatást teljesíteni.

(3) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(4) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja.

(5) A költségvetési szerveknek a jóváhagyott éves költségvetés alapján, a vonatkozó jogszabályokban, valamint az alapító okiratukban meghatározott követelmények és feltételek érvényesítésével kell működniük és gazdálkodniuk, törekedve a gazdaságosságra, a hatékonyságra és az eredményességre vonatkozó előírások, a gazdálkodási és számviteli szabályok maradéktalan betartására az ellenőrizhetőség szempontjainak biztosítása mellett.

(6) A költségvetésben jóváhagyott feladatok csak akkor valósíthatók meg, ha finanszírozásuk megoldható, a fedezet a forrás oldalon elkülönítetten rendelkezésre áll.

(7) Gazdasági szervezettel nem rendelkező költségvetési szervek gazdálkodási feladatait a munkamegosztás és felelősségvállalás rendjéről szóló megállapodásba foglaltak szerint a Polgármesteri Hivatal végzi.

**8. Az előirányzatok módosítása**

**10.§**

(1) A helyiönkormányzat költségvetési rendeletében megjelenő bevételek és kiadások módosításáról, a kiadási és bevételi előirányzatok közötti átcsoportosításról a (2) bekezdésben foglalt kivétellel a képviselő-testület dönt.

(2) A költségvetési szerv a költségvetése kiemelt előirányzatain belüli rovatok között átcsoportosítást hajthat végre.

(3) A Képviselő-testület - az első negyedév kivételével- negyedévenként, döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja költségvetési rendeletét a polgármester a Polgármesteri Hivatal vezetője és költségvetési szerv vezetője által végrehajtott előirányzat módosítások átvezetése érdekében.

(4) A Képviselő-testület a bevételeinek és kiadásainak előirányzatai között az 5 000 ezer Ft-ot meg nem haladó mértékű előirányzat átcsoportosítás jogát a polgármesterre ruházza, aki az előirányzat átcsoportosításról a legközelebbi képviselő-testületi ülésen köteles tájékoztatást adni.

(5) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(6) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

**9. A költségvetés végrehajtásának ellenőrzése**

**11.§.**

(1) Az önkormányzati költségvetési szervek ellenőrzése a belső kontrollrendszer keretében

valósul meg, melynek létrehozásáért, működtetésért és továbbfejlesztéséért az önkormányzat esetében a jegyző, az intézmények esetében az intézményvezető felelős.

(2) Az önkormányzat a saját, valamint intézményeinek belső ellenőrzéséről megbízási

szerződés alapján vállalkozó útján gondoskodik.

**10. Készpénzben történő kifizetések**

**12.§.**

Az államháztartásról szóló 2011. évi CXCV. törvény 85.§-ában kapott felhatalmazás alapján a Képviselő-testület a Polgármesteri Hivatalnál és a költségvetési szerveknél az alábbi esetekben igényelhető készpénz felvétele, illetve készpénzes kifizetés a házipénztárból:

1. külső személyi juttatásokra: megbízási díj, hó közi kifizetések, képviselők tiszteletdíja, költségtérítés, önkormányzati díjak,
2. elszámolásra kiadott összegekre: közlekedési költségtérítésre, beszerzésre, reprezentációra, üzemanyag vásárlásra, postaköltségre,
3. készlet és kis értékű tárgyi eszköz beszerzésre 300 e Ft-ig,
4. belföldi és külföldi kiküldetési kiadásokra,
5. kisösszegű szolgáltatási kiadásokra 150 e Ft-ig,
6. társadalom- és szociálispolitikai juttatásokra, az ellátottak pénzbeli juttatásainak kifizetésére.

**11. Záró rendelkezések**

**13.§.**

(1) Ez a rendelet a kihirdetését követő napon lép hatályba, rendelkezéseit 2019. január 1-jétől kell alkalmazni.

(2) Az átmeneti időszakban beszedett bevételek és teljesített kiadások e rendeletbe beépítésre kerültek.

Tengelic 2019. február 08.

Gáncs István Tolnai Lászlóné

polgármester jegyző

Kihirdetve: 2019. február 11.

Tolnai Lászlóné

jegyző